**VSEBINSKO POROČILO**

**O DELU UPRAVNIH ENOT**

**ZA LETO 2021**

Ljubljana, oktober 2023

# Uvod

Poročilo o delu upravnih enot je pripravljeno na podlagi njihovih poročil, ki vključujejo vsa področja dela in so jih upravne enote posredovale v skladu z metodologijo za pripravo letnih poročil.

Poslovanje upravnih enot v letu 2021 je bilo prilagojeno zdravstvenim razmeram tako v času razglašene epidemije bolezni COVID-19 kot tudi po koncu epidemije. Vlada Republike Slovenije je v ta namen na podlagi 306.a člena Zakona o splošnem upravnem postopku sprejela Odlok o začasnih ukrepih za zmanjšanje tveganja okužbe in preprečevanje širjenja nalezljive bolezni COVID-19 v upravnih zadevah (Uradni list, št. 34/21) in Odlok o začasnih ukrepih za preprečevanje ponovnih izbruhov in širjenja okužb z nalezljivo boleznijo COVID-19 v upravnih zadevah (Uradni list RS, št. 180/21). V določenem časovnem obdobju je bilo tako zaradi izvajanja začasnih ukrepov delo upravnih enot s strankami omejeno pri vlaganju pisnih in ustnih vlog pri organu, naročanju strank, izvajanju ustnih obravnav, možnosti pregledovanja dokumentov v prostorih organa in vročanju.

Iz poročila o delu pri odločanju v upravnih zadevah izhaja, da je bilo v upravnih enotah v letu 2021 v reševanju 1.370.182 upravnih zadev, v primerjavi z letom 2020 se je povečalo za 432.142 zadev oziroma 46,07 %. Število upravnih zadev se je povečalo na vseh področjih dela, najbolj pa na področju notranjih zadev in sicer za 379.308 zadev, to je za 73,57%. V letu 2021 so upravne enote na vseh področjih dela opravile še 2.241.084, to je 110.594 oziroma 5,19 % drugih upravnih nalog več kot v letu 2020. Prav tako pa se je povečalo tudi število prekrškovnih postopkov. Upravne enote so vodile 8.702 prekrškovna postopka, to je 1.671 oziroma 23,77 % več kot v letu 2020, ko so vodile 7.031 prekrškovnih postopkov. Na obseg dela in obremenjenost javnih uslužbencev v letu 2021 so poleg večjega števila upravnih zadev, drugih upravnih nalog in prekškovnih postopkov ter zdravstvenih razmer dodatno vplivali novi ali spremenjeni zakoni in podzakonski predpisi. Med drugimi so bili sprejeti Zakon o spremembah in dopolnitvah Zakona o prijavi prebivališča (Uradni list RS, št. 36/21),Zakon o spremembah in dopolnitvah Zakona o osebni izkaznici (Uradni list RS, št. 41/21), Zakon o spremembah in dopolnitvah Zakona o zaposlovanju, samozaposlovanju in delu tujcev (Uradni list RS, št. 57/21), Zakon o spremembah in dopolnitvah Zakona o tujcih (Uradni list RS, št. 57/21), Zakon o dopolnitvi Zakona o žrtvah vojnega nasilja (Uradni list RS, št. 159/21), Zakon o dopolnitvi Zakona o invalidih (Uradni list RS, št. 159/21) ter Zakon o elektronski identifikaciji in storitvah zaupanja (Uradni list RS, št. 121/21).

Vsebinsko poročilo o delu upravnih enot, poslovno poročilo, poročilo o delu krajevnih uradov in poročilo o delu na področju sklepanja zakonskih zvez predstavljajo celovit pregled dela upravnih enot v letu 2021.

## 1. Organiziranost upravnih enot

V letu 2021 so upravne enote spremljale organizacijo dela z obstoječimi zasedenimi delovnimi mesti in ustrezno razporeditvijo nalog z namenom enakomerne obremenitve vseh zaposlenih. Glede na zdravstvene razmere so v času epidemije pri tem upoštevale predvsem možnosti združevanja nalog in spremembe delovnih procesov zaradi številnih odsotnosti zaposlenih. Na podlagi tega so se prilagajale obsegu dela na posameznem področju in zagotavljale optimalno organizacijsko strukturo za strokovno ter učinkovito izvrševanje nalog. V skladu s tem so bili pripravljeni tudi vsi Akti o spremembah in dopolnitvah aktov o notranji organizaciji in sistemizaciji delovnih mest. Še dodatno prilagoditev organizacije dela in razporeditev nalog med javnimi uslužbenci pa je zahtevalo podaljšanje uradnih ur, katerih obseg se je s soglasjem ministra za javno upravo povečal zaradi izjemnega povpraševanja po upravnih storitvah.

## 2. Kadrovske zadeve

Upravne enote so na kadrovskem področju ob upoštevanju vseh predpisov in ukrepov v zvezi s plačami in drugimi stroški dela pri izvrševanju pravic in obveznosti iz delovnega razmerja javnih uslužbencev izvedle vse redne naloge, ki so bile tudi evidentirane v kadrovskem delu sistema MFeRAC. Tako kot vse ostale dejavnosti je bilo tudi izvajanje nalog kadrovskega poslovanja zaznamovano z izvajanjem ukrepov za preprečevanje širjenja okužb z nalezljivo boleznijo COVID-19 in za omilitev posledic epidemije. V času epidemije so se javnim uslužbencem izdajali sklepi o odreditvi čakanja na delo na domu, o odsotnostih zaradi obstoja višje sile zaradi varstva otrok, ustavitev javnega prevoza oziroma zaprtja mej in v skladu z usmeritvami vlade tudi sklepi o začasni odreditvi dela na domu v primerih, kjer je narava dela to omogočala.

Odsotnost javnih uslužbencev je razvidna iz naslednjih podatkov:

* zaradi začasne nezmožnosti zagotavljanja dela so bili odsotni 2.490, 25 dni (v letu 2020 so bili iz tega razloga odsotni 24.452,93 dni),
* zaradi višje sile v primerih varstva otrok, ustavitve javnega prevoza in zaprtja mej so bili odsotni 4.513,88 dni (v letu 2020 so bili iz teh razlogov odsotni 8.354,05 dni),
* zaradi karantene v skladu z Zakonom o začasnih ukrepih za omilitev in odpravo posledic COVID-19 (ZZUOOP, Uradni list RS, št.152/20) so bili odsotni 1.434,38 dni (742,38 dni),
* zaradi krvodajalstva so bili odsotni 226,50 dni,
* zaradi bolezni in poškodb so bili odsotni 37.484,63 dni (v letu 2020 so bili iz teh razlogov odsotni 41.657,38 dni).

Na podlagi 169. člena Zakona o delovnih razmerjih (ZDR-1, Uradni list RS, št. 21/13 in nadaljnje spremembe) so javni uslužbenci v upravnih enotah ob upoštevanju usmeritev in priporočil Vlade Republike Slovenije delo na domu opravljali 17.381.85 dni.

Tako kot v preteklem letu so bili javni uslužbenci tudi v letu 2021 na podlagi 71. člena Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP, Uradni list RS, št. 49/20 in 61/20) in 11. točke 39. člena Kolektivne pogodbe za javni sektor (Uradni list RS, št. [57/08](http://www.uradni-list.si/1/objava.jsp?sop=2008-01-2429) in nadaljnje spremembe) upravičeni do dodatka za nevarnost in posebne obremenitve v času epidemije in sicer v višini 65% urne postavke osnovne plače javnega uslužbenca samo za čas, ko delajo v nevarnih pogojih in pod posebnimi obremenitvami.

Na podlagi doseženega dogovora med Vlado Republike Slovenije in sindikati javnega sektorja je bil za realizacijo Dogovora o odpravi varčevalnih ukrepov v zvezi s povračili stroškov in drugimi prejemki javnih uslužbencev, zamiku izplačilnega dneva plače pri proračunskih uporabnikih ter regresu za letni dopust za leto 2021 v Uradnem listu RS, št. 88/21 med drugimi aneksi objavljen tudi Aneks h Kolektivni pogodbi za negospodarske dejavnosti v Republiki Sloveniji z nekaterimi naslednjimi ureditvami:

* zamaknitev dneva izplačila plače, ki se pri proračunskih uporabnikih, ki za obračun in izplačilo plač uporabljajo MFeRAC zamakne na najpozneje 10. delovni dan v mesecu, vendar ne pozneje kot na 15. koledarski dan v mesecu,
* določena je bila nova višina regresa za prehrano z enakim načinom usklajevanja z rastjo cen prehrambenih izdelkov na podlagi Statističnega urada Republike Slovenije vsakih šest mesece in se objavlja na spletni strani ministrstva, pristojnega za upravo in ne več v Uradnem listu Republike Slovenije,
* povračilo stroškov prevoza na delo in z dela pripada javnemu uslužbencu glede na razdaljo od naslova stalnega ali začasnega prebivališča oziroma naslova, s katerega se javni uslužbenec dejansko vozi na delo do naslova, kjer javni uslužbenec opravlja delo po najkrajši poti, če ta razdalja ob upoštevanju tudi pešpoti znaša več kot 2 kilometra in sicer je javni uslužbenec primarno upravičen do stroškov prevoza na delo in z dela v obliki kilometrine,
* za službena potovanja v Republiki Sloveniji se ponovno uvaja tri vrste dnevnic kot povračilo stroškov prehrane za tri obroke dnevno, višina dnevnic se uskladi enkrat letno z rastjo cen življenjskih potrebščin po uradnih podatkih Statističnega urada Republike Slovenije in se objavi na spletni strani ministrstva, pristojnega za upravo,
* kot delovna doba v javnem sektorju, ki se upošteva za pridobitev pravice do jubilejne nagrade, se šteje tudi delovna doba pri koncesionarjih, ki opravljajo dejavnost v mreži javne službe, višina jubilejnih nagrad se uskladi enkrat letno z rastjo cen življenjskih potrebščin po uradnih podatkih Statističnega urada Republike Slovenije in se objavi na spletni strani ministrstva, pristojnega za upravo. V zvezi z delovno dobo pri koncesionarjih, ki se upošteva za pridobitev pravice do jubilejne nagrade, je bila sprejeta tudi razlaga h Kolektivni pogodbi za javni sektor (Uradni list RS, št. 172/21),
* regres za letni dopust za leto 2021 za javne uslužbencev je znašal 1.050,00 evrov in se je izplačal 4. junija 2021.

Na podlagi izvedenega ocenjevanja javnih uslužbencev so iz kadrovske evidence sistema MFeRAC, poročila o ocenjevanju delovne uspešnosti za leto 2021 razvidni naslednji podatki:

* od 2.319 javnih uslužbencev na dan 31. 12. 2021 je bilo ocenjenih 2.118 javnih uslužbencev oziroma 91,33 %,
* 1.478 javnih uslužbencev oziroma 69,78 % je bilo ocenjenih z oceno odlično,
* 541 javnih uslužbencev oziroma 25,54 % je bilo ocenjenih z oceno zelo dobro,
* 92 javnih uslužbencev oziroma 4,34 % je bilo ocenjenih z oceno dobro,
* 7 javnih uslužbencev oziroma 0,33 % je bilo ocenjenih z oceno zadovoljivo
* nihče ni bil ocenjen z oceno nezadovoljivo
* 81 javnih uslužbencev oziroma 3,49 % je bilo neocenjenih.

Podatki o usposabljanju in izpopolnjevanju javnih uslužbence v letu 2021 so zbrani v preglednici 2.a/4. Uradniki so se usposabljali in izpopolnjevali 160,25 dni, to je več kot v letu 2020 (81,63 dni). Strokovno tehnični javni uslužbenci so se usposabljali in izpopolnjevali 141,32 dni, več kot v letu 2020 (55,73 dni). Vsi skupaj so se usposabljali in izpopolnjevali 163,72 dni, več kot v letu 2020 (78,12 dni). Javni uslužbenci so se udeleževali predvsem brezplačnih usposabljanj, ki so se tudi v letu 2021 v največji meri odvijala na daljavo. Upravne enote ponovno poudarjajo pomen usposabljanja po posameznih vsebinskih področjih v organizaciji resornih ministrstev. Predlagajo, da se usposabljanja izvajajo predvsem pred uveljavitvijo novih ali spremenjenih zakonov in podzakonskih predpisov. Poleg tega predlagajo še dodatna usposabljanja za delo v informacijskem sistemu Krpan.

V upravnih enotah je bilo na dan 31.12. 2021 zaposlenih 2.319 javnih uslužbencev. Za nedoločen čas je bilo zaposlenih 2.230 javnih uslužbencev, 1.825 uradnikov in 405 strokovno tehničnih javnih uslužbencev. Za določen čas je bilo zaposlenih 89 javnih uslužbencev, med njimi 38 za nadomeščanje daljših odsotnosti, 12 uradnikov na položaju (načelniki), 32 zaradi povečanega obsega dela in 7 pripravnikov. S krajšim delovnim časom je delalo 138 javnih uslužbencev. Za popolnitev do polnega delovnega časa delno invalidsko upokojenih javnih uslužbencev je bilo za nedoločen čas zaposlenih 25 javnih uslužbencev, 18 uradnikov in 7 strokovno tehničnih javnih uslužbencev.

Pogodba o zaposlitvi je prenehala veljati 126 javnim uslužbencem, zaradi izpolnjevanja pogojev za pridobitev pravice do starostne pokojnine je pogodba o zaposlitvi prenehala veljati 64 javnim uslužbencem, iz drugih razlogov pa je pogodba o zaposlitvi prenehala veljati 62 javnim uslužbencem. Upravnim enotam je bilo izdanih 134 soglasij za izrabo pravice do realizacije nadomestnih zaposlitev.

Upravnim enotam je bilo v letu 2021 poleg soglasij za nadomestne zaposlitve izdanih še 20 soglasij za dodatne zaposlitve za nedoločen čas in 59 soglasij za zaposlitve za določen čas iz razloga začasno povečanega obsega dela. Izrazit je bil porast števila upravnih zadev tujcev, vlog za zamenjavo osebnih dokumentov in vlog za pridobitev digitalnega kvalificiranega potrdila SIGEN-CA oziroma mobilne identitete smsPASS.

## 3. Opravljeno delo v poročevalnem obdobju

### 3. 1. Realizacija programa dela

V nadaljevanju izrednih zdravstvenih razmer so bili programi dela upravnih enot kljub temu tudi za leto 2021 pripravljeni s ciljem učinkovitega dela s tekočim reševanjem upravnih zadev, izvajanjem drugih upravnih nalog in vodenjem prekrškovnih postopkov. Programi dela so bili uspešno izvedeni, poleg načrtovanih pa je bilo izvedenih še veliko nenačrtovanih nalog, povezanih predvsem z zaščitnimi ukrepi pred širjenjem okužb z virusom SARS-CoV-2. Zaradi izvajanja teh ukrepov je bilo poslovanje upravnih enot v letu 2021 v določenih obdobjih omejeno tako s številom prisotnih javnih uslužbencev kot tudi pri poslovanju s strankami v upravnih zadevah.

### 3. 2. Statistika upravnega postopka

Iz poročila o delu pri odločanju v upravnih zadevah izhaja, da se je število zadev v letu 2021 povečalo. Skupno število vseh zadev je bilo 1.370.182, v letu 2020 jih je bilo 938.040. Število vseh zadev se je povečalo za 432.142 zadev oziroma za 46,07%.

Iz leta 2020 je bilo v leto 2021 prenesenih 55.817 zadev, to je 13.754 zadev več kot v leto 2020, ko je bilo prenesenih 42.063 zadev.

Z odločbo organa druge stopnje in upravnega oziroma ustavnega sodišča je bilo v ponovni postopek vrnjenih 169 zadev, v letu 2020 je bilo v ponovni postopek vrnjenih 154 zadev.

V poročevalnem obdobju je bilo začetih 1.314.196 zadev, v letu 2020 je bilo v poročevalnem obdobju začetih 895.823 zadev.

Iz strukture zadev izhaja, da je bilo v letu 2021 skrajšanih ugotovitvenih postopkov 992.855 oziroma 72,5 % glede na skupno število vseh zadev. V letu 2020 jih je bilo 643.396 oziroma 68,59 %. Posebnih ugotovitvenih postopkov je bilo 377.327 oziroma 27,5% glede na skupno število vseh postopkov. V letu 2020 jih je bilo 294.644 oziroma 31,41 %.

Skupno število rešenih zadev v poročevalnem obdobju je bilo 1.298.508, v letu 2020 je bilo skupno rešenih 882.145 zadev. V povprečju je vsaka upravna enota rešila 22.388 zadev, v letu 2020 je v povprečju vsaka upravna enota rešila 15.209,4 zadeve.

V zakonitem roku je bilo rešenih 1.291.209 zadev oziroma 99,40 % glede na skupno število rešenih zadev. V letu 2020 je bilo v zakonitem roku rešenih 878.188 zadev oziroma 99,55 % glede na skupno število rešenih zadev.

Po prekoračitvi zakonitega roka je bilo rešenih še 7.299 zadev, v letu 2020 je bilo po prekoračitvi zakonitega roka rešenih še 3.957 zadev.

Iz zbirnika rešenih zadev glede na postopek je razvidno, da je bilo v letu 2021 rešenih 985.393 skrajšanih postopkov na zahtevo stranke in so predstavljali 75,89 % rešenih zadev glede na skupno število rešenih zadev. V letu 2020 je bilo teh postopkov 636.349 oziroma 72,14 % glede na skupno število rešenih zadev. Rešenih posebnih postopkov na zahtevo stranke je bilo 279.961 in so predstavljali 21,56 % rešenih zadev glede na skupno število rešenih zadev.

V letu 2021 so imele upravne enote 1.588 zaostankov oziroma v povprečju 0,12 % glede na skupno število zadev v upravnem postopku. V letu 2020 so imele 989 zaostankov oziroma 0,11 % glede na skupno število zadev v upravnem postopku.

Skupaj s 472 nerešenimi ali neodstopljenimi pritožbami, prenesenimi iz preteklega poročevalnega obdobja (v letu 2020 jih je bilo 194) in 1.035 pritožbami, prejetimi v poročevalnem obdobju (v letu 2020 je bilo prejetih 915 pritožb) je bilo v letu 2021 v upravnih enotah skupno v reševanju 1.635 pritožb (v letu 2020 je bilo skupno v reševanju 1.109 pritožb).

Na prvi stopnji je bilo zavrženih 50 pritožb (v letu 2020 je bilo zavrženih 63 pritožb), 50 odločb je bilo nadomeščenih z novo odločbo organa prve stopnje (v letu 2020 je bilo z novo odločbo organa prve stopnje nadomeščenih 35 odločb).

Organu druge stopnje je bilo v reševanje odstopljenih 570 pritožb (v letu 2020 je bilo organu druge stopnje odstopljenih 672 pritožb).

Na koncu poročevalnega obdobja je bilo v upravnih enotah skupno 71.674 nerešenih zadev, to je 15.779 več kot v letu 2020, ko je bilo na koncu poročevalnega obdobja skupno nerešenih 55.895 zadev.

3. 2. 1. Primerjalni podatki upravnih zadev po področjih dela

Statistika upravnih zadev je bila v letu 2021 izvedena po veljavni razdelitvi upravnih delovnih področjih – delo, družina, socialne zadeve in enake možnosti, gospodarski razvoj in tehnologija, kmetijstvo, gozdarstvo in prehrana, okolje in prostor, notranje zadeve in infrastruktura.

**Delo, družina socialne zadeve in enake možnosti**

Na področju dela, družine, socialnih zadev in enakih možnosti so imele upravne enote v letu 2021 skupno v reševanju 36.532 zadev, to je 8.214 zadev oziroma 29,01 % več kot v letu 2020, ko so imele v reševanju 28.318 zadev. Rešenih je bilo 35.533 zadev (v letu 2020 je bilo rešenih 25.170 zadev).

V letu 2021 je na tem področju delalo 92 uradnikov, to je 2 uradnika manj kot v letu 202, ko jih je bilo 94. Povprečno število vseh zadev na uradnika je bilo 395 (v letu 2020 so bile 303 zadeve), od katerih je bilo v povprečju rešenih 384 zadev na uradnika (v letu 2020 je bilo v povprečju rešenih 269 zadev na uradnika). Na koncu poročevalnega obdobja je bilo skupno 989 nerešenih zadev (v letu 2020 je bilo na koncu poročevalnega obdobja skupno nerešenih 3.148 zadev).

**Kmetijstvo, gozdarstvo in prehrana**

Upravne enote so imele na področju kmetijstva, gozdarstva in prehrane v letu 2021 v reševanju 36.445 zadev, to je 4.224 zadev oziroma 13,11 % več kot v letu 2020, ko so imele v reševanju 32.221 zadev. Rešenih je bilo 33.471 zadev (v letu 2020 je bilo rešenih 29.763 zadev).

V letu 2021 je na tem področju delalo 185 uradnikov, to so 4 uradniki več kot v letu 2020, ko jih je bilo 181. Povprečno število vseh zadev na uradnika je bilo 197 (v letu 2020 jih je bilo 178), od katerih je bilo v povprečju rešenih 181 zadev na uradnika (v letu 2020 je bilo v povprečju rešenih 165 zadev na uradnika). Ob koncu poročevalnega obdobja je bilo skupno nerešenih 2.974 zadev (v letu 2020 je bilo ob koncu poročevalnega obdobja nerešenih 2.458 zadev).

**Okolje in prostor**

Na področju okolja in prostora so imele upravne enote v reševanju 46.583 zadev, to je 4.937 zadev oziroma 11,85 % več kot v letu 2020, ko so imele v reševanju 41.646 zadev. V poročevalnem obdobju je bilo rešenih 36.604 zadev (v letu 2020 je bilo rešenih 32.108 zadev).

V letu 2021 je na tem področju delalo 340 uradnikov, to je 12 uradnikov več kot v letu 2020, ko jih je bilo 328. Povprečno število vseh zadev na uradnika je bilo 137 (v letu 2020 jih je bilo 127), od katerih je bilo v povprečju rešenih 108 zadev na uradnika (v letu 2020 je bilo v povprečju rešenih 98 zadev na uradnika). Ob koncu poročevalnega obdobja je bilo skupno nerešenih 9.977 zadev (v letu 2020 je bilo ob koncu poročevalnega obdobja skupno nerešenih 9.538 zadev).

**Notranje zadeve**

Na področju notranjih zadev so imele upravne enote v letu 2021 v reševanju 894.911 zadev, to je 379.308 zadev oziroma 73,57 % več kot v letu 2020, ko so imele v reševanju 515.603 zadeve. Rešenih je bilo 839.667 zadev (v letu 2020 je bilo rešenih 476.479 zadev).

V letu 2021 je na področju notranjih zadev delalo 699 uradnikov, to je 27 uradnikov več kot v letu 2020, ko jih je bilo 672. Povprečno število vseh zadev na uradnika je bilo 1.281 (v letu 2020 jih je bilo 767), od katerih sta bili v povprečju rešeni 1.202 zadevi (v letu 2020 je bilo v povprečju rešenih 709 zadev). Ob koncu poročevalnega obdobja je bilo skupno nerešenih 53.929 zadev (v letu 2020 je bilo ob koncu poročevalnega obdobja skupno nerešenih 39.124 zadev).

**Infrastruktura**

Na področju infrastrukture so imele upravne enote v letu 2021 v reševanju 345.707 zadev, to je 32.645 zadev oziroma 10,45 % več kot v letu 2020, ko so imele v reševanju 313.062 zadev. Rešenih je bilo 344.134 zadev (v letu 2020 je bilo rešenih 311.665 zadev).

V letu 2021 je na tem področju delalo 180 uradnikov, to je 2 uradnika manj kot v letu 2020, ko jih je bilo 182. Povprečno število vseh zadev na uradnika je bilo 1.920 (v letu 2020 jih je bilo 1.724), od katerih je bilo v povprečju rešenih 1.911 zadev (v letu 2020 je bilo v povprečju rešenih 1.716 zadev). Ob koncu poročevalnega obdobja je bilo skupno nerešenih 1.087 zadev (v letu 2020 je bilo ob koncu poročevalnega obdobja skupno nerešenih 1.397 zadev).

### 3. 3. Druge naloge

3. 3. 1. Druge upravne naloge

Število drugih upravnih nalog se je v letu 2021 povečalo. Upravne enote so na vseh področjih dela opravile 2.241.084 drugih upravnih nalog, 110.594 oziroma 5,19 % več kot v letu 2020, ko so opravile 2.130.490 drugih upravnih nalog. Na posameznem področju dela je bilo izvedenih naslednje število drugih upravnih nalog:

* notranje zadeve 1.293.087
* infrastruktura 301.258
* gospodarstvo 17.383
* kmetijstvo, gozdarstvo in prehrana 131.023
* delo, družina, socialne zadeve in enakem možnosti 15.725
* javna uprava 441.429
* okolje in prostor 41.179

V primerjavi s preteklim letom se je število drugih upravnih nalog zmanjšalo na področju notranjih zadev za 135.502 nalog, gospodarstva za 6.621 nalog ter na področju kmetijstva, gozdarstva in prehrane za 4.201 nalog. Povečalo pa se je na področju infrastrukture za 12.605 nalog, na področju dela, družine, socialnih zadev in enakih možnosti za 4.616 nalog, javne uprave za 203.360 nalog ter okolja in prostora za 2.498 nalog.

V letu 2021 je bil prenovljen portal SPOT (Slovenska poslovna točka). Najprej je bila izvedena grafična prenova celotnega portala, ki se je nadaljevala s celovito tehnično in vsebinsko prenovo postopkovnega dela portala v več fazah. Prenova je potekala v smeri boljše uporabniške izkušnje z enostavnimi in prijaznimi elektronskimi storitvami. Med načrtovanimi spremembami pa je bil predviden tudi celovit prehod na prijavo SI-PASS.

Zaradi možnosti dostopa do EU digitalnega potrdila na portalu zVem glede izpolnjevanja pogoja cepljenja ali prebolevnosti virusa COVID-19 se je v letu 2021 zelo povečalo število strank in vlog za pridobitev kvalificiranega digitalnega potrdila SIGEN-CA ter mobilne identitete smsPASS. V ta namen je bilo opravljenih 292.260 nalog sprejemanja vlog za pridobitev oziroma preklic spletnega kvalificiranega potrdila za fizične osebe.

Druge upravne naloge, ki se izvajajo na vseh področjih dela, so bile opravljene v naslednjem obsegu:

* izdanih je bilo 404.098 potrdil iz uradnih evidenc na podlagi 179. člena Zakona o splošnem upravnem postopku (v letu 2020 je bilo izdanih 499.979 potrdil),
* izdanih je bilo 18.215 potrdil o dejstvih, o katerih se na podlagi 180- člena Zakona o splošnem upravnem postopku ne vodi uradnih evidenc (v letu 2020 je bilo izdanih 16.659 potrdil),
* med organi javne uprave je bilo na podlagi 139. člena Zakona o splošnem upravnem postopku izmenjanih 63.471 podatkov (v letu 2020 je bilo izmenjanih 65.982 podatkov),
* pravna pomoč drugim upravnim organom je bila izvedena v 3.427 primerih (v letu 2020 je bila izvedena v 3.266 primerih),
* osebam, ki so izkazale pravni interes, so bili podatki posredovani v 92.799 primerih (v letu 2020 so bili posredovani v 95.104 primerih).

Upravne enote so v letu 2021 vodile 8.702 prekrškovna postopka, to je 1.671 postopkov oziroma 23,77 % več kot v letu 2020, ko jih je bilo 7.031. Posamezna dejanja so bila izvedena v naslednjem obsegu:

* izdanih je bilo 4.543 plačilnih nalogov za prekršek (v letu 2020 je bilo izdanih 3.690 plačilnih nalogov za prekršek),
* izdanih je bilo 66 odločb o prekršku (v letu 2020 je bilo izdanih 48 odločb o prekrških),
* izrečenih je bilo 48 opominov in 791 opozoril (v letu 2020 je bilo izrečenih 57 opominov in 640 opozoril),
* izdanih je bilo 2.930 predlogov za prisilno izterjavo globe in ostalih stroškov (v letu 2020 je bilo izdanih 2.462 predlogov za prisilno izterjavo globe in ostalih stroškov),
* sodišču je bilo odstopljenih 80 zahtev za sodno varstvo (v letu 2020 je bilo sodišču odstopljenih zahtev za sodno varstvo).

3. 3. 2. Druge naloge

Poleg reševanja upravnih zadev in drugih upravnih nalog so bile v upravnih enotah tudi v letu 2021 tako na upravnih področjih kot tudi v okviru spremljajočih nalog opravljene še številne druge naloge. Med drugimi nalogami je pomembno izvajanje nalog na področju dokumentacijskega sistema, hrambe dokumentarnega gradiva, javnih naročil, varnosti in zdravja pri delu, zbiranja in posredovanja različnih podatkov za posamezne ministrstva, priprava in posredovanje različnih poročil. V okviru podpornih procesov pa se opravljajo številne naloge na področju finančnega in materialnega poslovanja, sodelovanje s skupno finančno službo, naloge na področju registra tveganj, načrta integritete in drugih projektov. Pri izvajanju drugih nalog so bili javni uslužbenci vključeni v različne komisije, kot so komisije za letni popis, komisije za izločitev in odbiro dokumentarnega gradiva, komisije za izbiro kandidatov v postopku javnega natečaja in v letu 2021 tudi v komisije za krizno vodenje v času epidemije COVID-19.

Za podporo upravnemu poslovanju je bil vzpostavljen informacijski sistem Krpan, ki je v 44 upravnih enotah nadomestil informacijski sistem Lotus Notes. Prehod na nov informacijski sistem je bil zelo zahteven zaradi izrednih zdravstvenih razmer, neustreznega usposabljanja in neodzivnosti izvajalcev. Poleg tega je zaradi slabšega delovanja, predvsem v začetni fazi delovanja povzročal motnje pri delu. Informacijski sistem Krpan ni bil prilagojen za vodenje upravnih postopkov v upravnih enotah. Aplikacija v letu 2021 tudi ni omogočala izdelovanja izpisov o rešenih upravnih zadevah. Upravne enote zato niso razpolagale z ustrezno informacijsko podporo za upravno statistiko in niso imele pregleda nad dejanskim stanjem zadev. Statistična obdelava podatkov za leto 2021 je bila v sistemu Krpan pripravljena v mesecu oktobru 2022.

V letu 2021 je v upravnih enotah potekalo zbiranje podpisov volivcev za:

* podporo pobudi za vložitev predloga Zakona o spremembah in dopolnitev Kazenskega zakonika,
* podporo pobudi za vložitev predloga Zakona o spremembah in dopolnitvah Zakona o delovnih razmerjih,
* podporo pobudi za vložitev predloga Zakona o spremembah in dopolnitvah Zakona o dohodnini,
* podporo pobudi za vložitev predloga Zakona o poslancih,
* podporo zahtevi za razpis zakonodajnega referenduma o Zakonu o spremembah in dopolnitvah Zakona o vodah,
* podporo pobudi za vložitev Predloga za začetek postopka za spremembo Ustave Republike Slovenije (črtanje 3. A. člena, sprememba 90. člena).

## 4. Vsebinska problematika po področjih dela

### 4. 1. Upravne notranje zadeve

V poročevalnem obdobju 2021 so imele upravne enote v reševanju 894.911 upravnih zadev. Rešenih je bilo 839.667 upravnih zadev. Poleg vodenja upravnih postopkov oz. reševanja upravnih zadev, so uslužbenci upravnih enot opravili še 1.293.087 drugih upravnih nalog.

Primerjava podatkov s preteklim letom izkazuje, da se je število upravnih zadev, ki so jih upravne enote prejele v reševanje leta 2020 povečalo za 73,57 % (skupno število vseh upravnih zadev v reševanju je v poročevalnem obdobju v letu 2021 je znašalo 894.911, v letu 2020 pa 515.603). Število opravljenih drugih upravnih nalog se je v letu 2021, v primerjavi z letom 2020 zmanjšalo za 9,48 % (skupno število vseh drugih upravnih nalog za vseh 58 upravnih enot je v letu 2021 znašalo 1.293.087, v letu 2020 pa 1.428.589).

4.1.1. Vsebinska problematika

Leto 2021 je bilo zaradi nadaljevanja poteka širjenja nalezljive bolezni SARS-CoV-2 (COVID 19) za upravne enote tako kot leto 2020 specifično leto organizacije dela. Na področju upravno-notranjih zadev so delovni procesi trajali ves čas, saj so upravne enote ves čas morale zagotavljati varno delovno okolje, se prilagajati razmeram, hkrati pa s tehničnimi ukrepi in ustreznimi protokoli omogočiti obravnavo vseh nalog. V povezavi s tem je bilo ključnega pomena, da so upravne enote zagotovile delo v obsegu, ki je minimiziral tveganja za zdravje ljudi, a je hkrati omogočil čim manj motenj v nadaljevanju postopkov, ki so povezani z načrtovanjem izvajanja nalog in ciljev upravnih enot.

Bistvene spremembe in novosti v letu 2021 so posledice uveljavitve novel Zakona o tujcih, Zakona o prijavi prebivališča, Zakona o orožju in Zakona o osebni izkaznici.

Aprila 2021 je bil spremenjen Zakon o zaposlovanju, samozaposlovanju in delu tujcev, ki na delo upravnih enot bistveno ne vpliva, se pa nanaša na izdajo soglasij Zavoda Republike Slovenije za zaposlovanje znotraj postopkov izdaje dovoljenj za prebivanje tujcev, državljanov tretjih držav, ki delajo, se zaposlijo ali samozaposlijo v Republiki Sloveniji.

Dne 26. 5. 2021 se je pričel uporabljati tudi novi Pravilnik o načinu izdaje dovoljenja za prebivanje in potrdila o pravicah obmejnega delavca, načinu zajemanja prstnih odtisov, načinu označitve prenehanja ter ceni izkaznice dovoljenja za prebivanje in potrdila o pravicah obmejnega delavca.

Ne glede na epidemijo, se je število vlog v primerjavi z enakim obdobjem v letu 2020 na področju tujcev v letu 2021 precej povečalo, še posebno v tretjem tromesečju leta 2021, in sicer največ na področju izdaje prvih enotnih dovoljenj za prebivanje in delo. Zaradi posledic na trgu dela in posledično povečanemu zaposlovanju tujcev, ter posledic zaščitnih zdravstvenih ukrepov, ki so se v postopkih kazali v prejetih nepopolnih vlogah v pretežnem delu, so se postopki na področju tujcev sorazmerno časovno podaljševali in posledično se je povečevalo število nerešenih zadev.

Prvo vlogo za izdajo enotnega dovoljenja za prebivanje in delo tujca je mogoče vložiti glede na nameravani kraj prebivanja, zato so upravne enote, ki so v okolici Upravne enote Ljubljana, kjer je vlog še posebej veliko, prejele nemalo takšnih vlog tujcev, ki bi sicer glede na sedež delodajalca in kasneje prijavljenega prebivališča, sodile v pristojnost Upravne enote Ljubljana.

Zaradi ukrepov za preprečitev širitve okužbe z virusom SARS-CoV-2 in v povezavi s tem z omejitvami glede poslovanja s strankami, so upravne enote tudi v letu 2021 nekajkrat pisno obveščale delodajalce, ki zaposlujejo tujce, glede možnosti osebne obravnave, naročanja strank, možnosti vlaganja prošenj za izdajo in za podaljšanje enotnih dovoljenj za prebivanje in delo državljanov tretjih držav, kakor tudi za izdajo in podaljšanje potrdil o prijavi prebivanja za državljane katere od držav članic Evropske unije iz razloga zaposlitve v Republiki Sloveniji, kar je v času ukrepov pripomoglo k poenostavitvi upravnih postopkov in obravnavi strank.

Upravne enote ugotavljajo, da so zaostanki nemalokrat tudi posledica dejstva, da v letu 2021 veliko strank ni prevzelo izdanih dovoljenj za prebivanje po več tednov ali celo mesecev, kot posledica covid situacije v Evropi. Študentje so se v velikem številu šolali od doma oziroma na daljavo v matični državi in tudi zaposleni tujci, ki so zboleli za covidom, so bolezen prebolevali v matični državi in so prišli na osebni dvig dovoljenja šele po več tednih. Nekateri tujci niso mogli prehajati državnih mej zaradi vsakokratnih omejitvenih ukrepov posamezne države (tudi tranzitne), da bi se lahko zglasili na vročitev dokumenta. Zaznani so bili tudi primeri, ko tujec ni prevzel dovoljenja, ker ni imel dela oziroma je bil v statusu čakanja na delo v matični državi.

Na področju tujcev so bile s spremembami in dopolnitvami Zakona o tujcih (v nadaljevanju: ZTuj) v letu 2021 sprejete obsežne spremembe in dopolnitve.

S predmetnimi spremembami so bili med drugim v letu 2021 zaostreni pogoji za izkazovanje zadostnih sredstev za preživljanje, zlasti v primerih združitve družine. Zadostnih sredstev za preživljanje ni možno več izkazovati z denarnimi prejemki, ki jih tujec ali njegov družinski član prejema na podlagi zakona, ki ureja družinske prejemke, ali zakona, ki ureja uveljavljanje pravic iz javnih sredstev in tudi ne s sredstvi iz povračil stroškov v zvezi z delom (stroški prehrane, prevoz na delo in iz dela, dnevnice), temveč le z neto zneskom plače oz. vsem ostalim, kar določa 33. člen ZTuj (z dohodki iz premoženja, z dohodki iz kapitala in iz drugih virov ali s pomočjo tistih, ki so ga dolžni preživljati, s štipendijo ali s sredstvi na računu, odprtem pri banki ali hranilnici v Republiki Sloveniji ali v tujini).

Pod določenimi pogoji je po novem mogoča vročitev prvega dovoljenja za začasno prebivanje tujcu, državljanu tretje države, na upravni enoti, v kolikor je tujec oddal prstne odtise na pristojnem diplomatskem predstavništvu ali konzulatu naše države v tujini in je bila prošnja vložena pred njegovim zakonitim vstopom in pričetkom prebivanja v Republiki Sloveniji.

V postopku izdaje prvega dovoljenja državljanu tretje države zaradi združitve družine na podlagi 47. člena ZTuj, ki se tujcu izda ob upoštevanju posebnih okoliščin po petem odstavku 55. člena ZTuj (ugotovitev vezi v Republiki Sloveniji kljub neizpolnjevanju posameznega zakonskega pogoja), lahko družinski član – tujec odda prstne odtise pri pristojnem organu v Republiki Sloveniji, ki mu prvo dovoljenje nato tudi vroči.

Novela ZTuj iz leta 2021 je dodatno uredila novo vrsto dovoljenja za namene raziskovanja, pripravništva in izmenjave učencev. Spremenil se je tudi postopek razveljavitve dovoljenj. Določena je bila nova oblika biometričnih dovoljenj/potrdil za vse tujce (tudi za državljane Švice, Evropske unije in njihovih družinskih članov, ter državljanov Združenega kraljestva in Severne Irske). Dotedanje izkaznice državljanom Švice, državljanom Evropske unije in njihovim družinskim članom ter družinskim članom slovenskih državljanov ostanejo v veljavi do poteka oz. najkasneje do 3. 8. 2023.

V letu 2021 se je na novo uvedel sistem periodičnega preverjanja zadostnih sredstev za preživljanje na vsakih 6 mesecev po izdaji dovoljenja za prebivanje. Podatke iz evidenc, ki jih vodi davčni organ, pristojni organ pridobiva po uradni dolžnosti.

Z ZTuj so se precej spremenili tudi pogoji za priznanje pravice za združitev družine, tako glede potrebne predhodne dolžine prebivanja preživljavca v Republiki Sloveniji (najmanj 2 leti), kakor tudi glede posameznih pogojev, kot je pogoj znanja slovenskega jezika na vstopni ravni A1 (opravljen izpit pred strokovno komisijo, ki jo imenuje Vlada Republike Slovenije) za polnoletne družinske člane za podaljšanje dovoljenja iz razloga združitve družine, kar bo pričelo veljati z dnem 27. 4. 2023. Za izdajo dovoljenja za stalno prebivanje (kar bo pričelo veljati z dnem 26. 4. 2023) je med pogoji za pridobitev tega dovoljenja določeno tudi znanje slovenskega jezika, na osnovni ravni A2 (prav tako opravljen izpit pred strokovno komisijo, ki jo imenuje Vlada Republike Slovenije).

Državljani Združenega kraljestva Velike Britanije in Severne Irske niso več izenačeni z državljani Evropske unije. ZTuj za njih v posebnem poglavju ureja izdajo dovoljenja v obliki biometrične izkaznice, s posebno oznako, da gre za sporazum o izstopu iz Evropske unije. V roku enega leta od konca prehodnega obdobja, torej najkasneje dne 31. decembra 2021 oziroma pred potekom veljavnosti izkaznice potrdila oziroma dovoljenja za stalno prebivanje, če ta poteče pred 31. decembrom 2021, so morali državljani Združenega kraljestva Velike Britanije in Severne Irske pri upravni enoti, na območju katere prebivajo, vložiti prošnjo za zamenjavo potrdila oziroma dovoljenja za dovoljenje za stalno prebivanje.

Glede na vse spremembe je bil ustrezno nadgrajen Register tujcev.

Finančna uprava Republike Slovenije (v nadaljevanju:FURS) in Ministrstvo za notranje zadeve (v nadaljevanju: MNZ) sta v drugi polovici leta 2021 sklenila Protokol o izmenjavi podatkov med FURS in MNZ iz evidence o pravnomočnih odločbah o prekrških. V tej evidenci FURS vodi podatke o prekrških, za katere je prekrškovni organ. FURS in MNZ na ta način urejata izmenjavo oziroma posredovanje podatkov iz evidence o pravnomočnih odločbah o prekrških za potrebe opravljanja nalog na podlagi ZTuj, ki sodijo v pristojnost MNZ in upravnih enot. Izmenjava oziroma posredovanje podatkov iz evidence o pravnomočnih odločbah o prekrških poteka v elektronski obliki z uporabo storitve na portalu eDavki. S Protokolom je tudi dogovorjeno, da FURS podatek o višini izrečene globe, za potrebe opravljanja nalog na podlagi ZTuj, posreduje upravni enoti ali MNZ-ju na podlagi pisnega zaprosila.

Upravne enote so v poročilih za leto 2021 poročale nekatere težave v zvezi s statističnimi podatki in prehodom na nov informacijski sistem Krpan za podporo upravnemu poslovanju.

V letu 2021 je stopila v veljavo tudi novela Zakona o prijavi prebivališča, na podlagi katere je bila ponovno uvedena krajevna pristojnost, onemogočena prijava na nestanovanjski rabi površin in uveden pogoj 8 m2 stanovanjske površine za vsako prijavljeno osebo. Zaradi navedenih sprememb je bilo potrebnega veliko usklajevanja z Geodetsko upravo Republike Slovenije.

Kljub ukinitvi gospodinjske evidence z dnem 31. 12. 2020, je povpraševanja po potrdilih o družinski skupnosti še vedno veliko, saj je uveljavljanje mnogih pravic, tako v Republiki Sloveniji, kot v tujini, odvisno od velikosti družine, starosti družinskih članov in s tem povezane dolžnosti preživljanja. Za dokazovanje družinske skupnosti, morajo stranke za pridobitev podatkov, ki so bili prej zbrani na enem potrdilu, sedaj kombinirati s potrdili iz registra stalnega prebivalstva, pri čemer je potrebno za vsakega družinskega člana posebej tiskati potrdilo o stalnem prebivališču ali iz matičnega registra, na podlagi izdaje izpiskov o rojstvu, s katerimi se lahko ugotovi sorodstvena razmerja.

Spremembe in dopolnitve Zakona o orožju, ki so pričele veljati 14. avgusta 2021, so prinesle nekatere novosti za imetnike orožja in orožnih listin pri kategorizaciji orožja, onesposobljenem orožju, zbiranju, posojanju in dajanju orožja v uporabo, omogočile pa tudi legalizacijo orožja. Bistvene novosti so, da morajo imetniki orožnih listin za orožje, ki je razvrščeno v kategorije A, B, C ali D na podlagi do sedaj veljavnega zakona (ZOro-1), v primeru, da se kategorizacija orožja ne ujema z razvrstitvijo v kategorijo po noveli zakona, pri pristojni upravni enoti vložiti vlogo za razvrstitev orožja v kategorije v skladu s spremenjenim zakonom v petih letih od njegove uveljavitve. Ne glede na petletni rok mora biti orožje prekategorizirano pred dajanjem orožja na trg ali pred prenosom v drugo državo članico Evropske unije oziroma tretjo državo. Dana je bila tudi možnost legalizacije orožja v roku treh mesecev od uveljavitve zakona. Osebnim zdravnikom se nalaga obveznost obveščanja o zdravstveni nezmožnosti posameznika za nošenje ali posest orožja, upravne enote pa bodo morale v roku petih let po uradni dolžnosti izvesti preverjanje vseh pogojev po 14. členu Zakona o orožju. V skladu z novostmi je bil dopolnjen in nadgrajen tudi register orožja.

Sprememba zakona je omogočila pridobitev orožnega lista za varnostno orožje tudi posameznikom, ki poklicno nosijo orožje v skladu s predpisi, ki urejajo nošenje orožja v državnih organih (npr. policija, vojska, OVS, SOVA), kjer zaradi narave dela obstaja dejanska nevarnost ogroženosti tudi zunaj delovnega časa ali celo po prenehanju delovnega razmerja (npr. po upokojitvi).

Ker decembra 2021 ni bilo praznovanj silvestrovanja na prostem, večina trgovcev pirotehnike ni prodajala.

V letu 2021 sprejeta novela Zakona o osebni izkaznici je prinesla novo obliko osebne izkaznice, ki vsebuje biometrične podatke s podobo obraza in prstnimi odtisi, ter dodatnimi elementi za sodobno e-poslovanje, ki bo državljanu omogočala elektronsko identifikacijo in avtentifikacijo za dostop do elektronskih storitev, ter elektronsko podpisovanje, skladno s predpisi, ki urejajo elektronsko identifikacijo in elektronski podpis. Osebne izkaznice, katerim veljavnost poteče v obdobju od 29. 3. 2020 do vključno 27. 3. 2022, se lahko uporablja kljub neveljavnosti še vse do 27. 3. 2022 kot javne listine za izkazovanje istovetnosti in državljanstva na območju Republike Slovenije, če v tem času posameznik ne spremeni na osebni izkaznici vpisanega osebnega imena, prebivališča, datuma rojstva, spola ali EMŠO-ja, če mu ni prenehalo državljanstvo Republike Slovenije in če fotografija na osebni izkaznici še izkazuje pravo podobo. Nove biometrične izkaznice se bodo pričele izdajati 28. 3. 2022. Nova biometrična osebna izkaznica bo sicer na pogled enaka sedanji, le da bo vsebovala mikročip z biometričnimi podatki podobe obraza in dveh ploskih prstnih odtisov. Mlajšim osebam od 12 let prstnih odtisov ne bo potrebno predložiti. Nova osebna izkaznica bo služila tudi kot elektronska identiteta za državljane, ki so starejši od 12 let. Ti bodo ob biometrični osebni izkaznici namreč avtomatično prejeli elektronsko identiteto, s katero bodo lahko dostopali do elektronskih storitev, ter se elektronsko podpisovali. Biometrična osebna izkaznica jim bo tako služila kot kvalificirano digitalno potrdilo, na katerem trenutno temelji večina elektronskih storitev. Lahko pa se bo državljan odločil, da si elektronske identitete ne želi aktivirati oziroma je uporabljati. V bodoče bo z osebno izkaznico mogoče uveljavljati tudi zdravstvene storitve pri zdravstvenih delavcih in zdravstvenih zavodih.

Kljub vstopu Hrvaške v Evropsko unijo se še vedno opaža interes strank za izdajo maloobmejne prepustnice, saj je v primerjavi z drugimi dokumenti bistveno cenejša in jo lahko stranka hitreje pridobi na upravni enoti kot druge dokumente. Razlog bistvenemu povečanju števila izdanih maloobmejnih prepustnic v letu 2020 in 2021 v primerjavi z leti poprej je bil tudi v lažjem oz. v opravičljivem prehajanju državne meje z Republiko Hrvaško v času ukrepov za preprečitev širitve okužbe z virusom SARS-CoV-2, še zlasti v prvih valih epidemije.

Največji problem, s katerim se vlagatelji srečujejo v postopkih za pridobitev državljanstva, je pomanjkanje zadostnih (predpisanih) sredstev za preživljanje. Od 20. decembra 2020 namreč veljajo novi pogoji pri izkazovanju sredstev za preživljanje. Spremenjena je bila Uredba o merilih in okoliščinah ugotavljanja pogojev pridobitve državljanstva Republike Slovenije v postopku naturalizacije, ki v 3. členu natančno opredeljuje časovno obdobje prejemanja prejemkov.

Na področju matičnih zadev je bil v letu 2021 nadgrajen Matični register, ki omogoča neposredno tiskanje potrdil o potomcih.

Področje zbiranja in združevanja v letu 2021 ni bilo aktualno. Število obravnavanih zahtev za izdajo dovoljenja za javno prireditev je bilo tako v letu 2021, kakor tudi v letu 2020, v primerjavi z leti poprej bistveno manjše. Epidemija COVID-19 in vsi odloki, ki so bili sprejeti v zvezi s splošnimi omejitvami gibanja oziroma prepovedmi zbiranja, so prepovedovali ali zelo omejevali javna zbiranja. Ukrepi za preprečevanje širjenja okužbe z virusom Cov-Sars-2, ki so se določali z vsakokratnim odlokom vlade, so največji vpliv imeli ravno na postopke s področja javnih prireditev in društev. Tako so se v letu 2021 v praksi izvajale samo športne prireditve (mednarodne športne prireditve in članska tekmovanja prve lige) ter športno-rekreacijske prireditve. To gre pripisati bodisi temu, da je vsakokratni odlok dovoljeval le izvedbo navedenih prireditev oziroma temu, da je bilo finančno tveganje za organizatorje preveliko (v primeru, da izvedba prireditve ne bi bila več dovoljena) in se niso organizatorji organizacije prireditev niti lotili.

Ravno tako je bilo v letu 2021 zaradi protikoronskih ukrepov oteženo tudi nabiranje prostovoljnih prispevkov.

Na delovnem področju društev je bilo zaznati, da so društva občne zbore sklicevala kasneje kot je bilo zanje v preteklih letih običajno. Vsa društva niso bila seznanjena, da je bilo s strani resornega ministrstva izdano navodilo, da se občni zbori lahko izpeljejo preko videokonference, tudi če tega v temeljnem aktu niso imela zapisanega. Večina društev v svojih temeljnih aktih kot način izvedbe sej najvišjega organa namreč niso imela zapisan korespondenčni način izvedbe sej. To problematiko je zaznal tudi zakonodajalec, zato je bil v ta namen konec leta 2020 sprejet interventni zakon, ki je v letu 2021 dovoljeval izvedbo korespondenčnih sej najvišjih organov društev in skladno z drugim odstavkom 114. člena navedenega zakona tudi omogočil podaljšanje mandata zastopniku in članom organov upravljanja društva, zveze društev oziroma podružnice tujih društev, če jim je mandat potekel v času, ko veljajo ukrepi za omejitev gibanja in zbiranja ljudi zaradi preprečevanja prenosa nalezljive bolezni COVID-19 in če zbora članov, na katerem bi izvolili zastopnika in organe, ni bilo možno sklicati korespondenčno. Mandat se jim je podaljšal le do prvega zbora članov, ki je moral biti sklican najkasneje v roku treh mesecev od preklica ukrepov.

V poročevalnem obdobju 2021 so upravne enote izvedle tudi potrjevanja podpor za osem različnih pobud, in sicer za vložitev:

* predloga Zakona o spremembah in dopolnitvah Kazenskega zakonika,
* zahteve za razpis zakonodajnega referenduma o Zakonu o spremembah in dopolnitvah Zakona o vodah,
* predloga za začetek postopka za spremembo Ustave Republike Slovenije (črtanje 3. a člena Ustave Republike Slovenije),
* predloga za začetek postopka za spremembo 90. člena Ustave Republike Slovenije,
* predloga Zakona o spremembah in dopolnitvah Zakona o delovnih razmerjih,
* predloga Zakona o spremembah in dopolnitvah Zakona o dohodnini,
* predloga Zakona o spremembah in dopolnitvah Zakona o poslancih in
* predloga za začetek postopka za spremembo Ustave Republike Slovenije.

Ker je v praksi večina potrjevanj podpor na upravnih enotah izvedenih na osebno vlogo, ob fizični prisotnosti stranke in uslužbenca, so morale upravne enote glede na epidemiološko stanje ves čas skrbeti, da so se podpore brez predhodnega naročanja potrjevale na večih različnih mestih, upoštevajoč vsa navodila in priporočila NIJZ.

4. 1. 2. Sodelovanje z resornim ministrstvom

Sodelovanje z Ministrstvom za notranje zadeve je utečeno, dobro in učinkovito.

### 4. 2. Infrastruktura

V poročevalnem obdobju 2021 so imele upravne enote v reševanju 345.707 upravnih zadev (od katerih jih je bilo rešenih 344.134), reševalo pa jih je 180 uslužbencev upravnih enot. Poleg vodenja upravnih postopkov oz. reševanja upravnih zadev, so uslužbenci upravnih enot opravili še 301.258 drugih upravnih nalog.

Primerjava podatkov s preteklim letom izkazuje, da se je število upravnih zadev, ki so jih upravne enote prejele v reševanje leta 2021 povečalo za 10,43 % (skupno število vseh upravnih zadev v reševanju je v poročevalnem obdobju 2021 znašalo 345.707, v letu 2020 pa 313.062). Število opravljenih drugih upravnih nalog se je v letu 2021, v primerjavi z letom 2020, povečalo za 4,37 % (skupno število izvedenih drugih upravnih nalog je v letu 2021 znašalo 301.258, v letu 2020 pa 288.653).

4. 2. 1. Vsebinska problematika

V letu 2021 ni bilo sprememb Zakona o voznikih, so pa na delo upravnih enot na delovnem področju vozniških dovoljenj še vedno vplivali ukrepi v zvezi s preprečevanjem epidemije Covid-19. Z odloki Vlade Republike Slovenije se je v različnih obdobjih podaljševala veljavnost vozniških dovoljenj, veljavnost teoretičnega dela vozniškega izpita in veljavnost izkaznic o vozniških kvalifikacijah.

V letu 2020 in nato v nadaljevanju v letu 2021 je bil zaznan porast podaljšanj vozniških dovoljenj zaradi izteka prvih vozniških dovoljenj izdanih v obliki polikarbonatnih kartic, ki so se pričela izdajati pred dobrimi desetimi leti. Velika večina voznikov še vedno ni zamenjala vozniških dovoljenj za kartice.

V decembru 2020 objavljen nov Pravilnik o vozniških dovoljenjih, ki je začel veljati 1. 1. 2021, je prinesel novost za države San Marino, Združeno Kraljestvo, tri države Britanskega otočja in Gibraltar, ki so določene kot izjeme pri zamenjavi tujih vozniških dovoljenj. Imetnikom teh tujih vozniških dovoljenj pri zamenjavi tujega vozniškega dovoljenja za slovensko, namreč ni potrebno opravljati zdravniškega pregleda in izpitne vožnje pred izpitno komisijo. Vozniki, ki so posedovali vozniško dovoljenje Združenega kraljestva in imajo običajno prebivališče v Republiki Sloveniji, so morali zaradi izstopa Združenega kraljestva iz Evropske unije do 31. 12. 2021 zamenjati tuje vozniško dovoljenje za slovensko.

V letu 2021 je bil sprejet nov Pravilnik o usposabljanju kandidatov za voznike motornih vozil, s katerim je prišlo do sprememb pri programu praktičnega dela usposabljanja (spremembe pri razporedu minimalnega števila učnih ur po stopnjah in spremembe pri vožnji ponoči). Prav tako je omenjeni pravilnik določil nov obrazec evidenčnega kartona vožnje.

V poročevalnem obdobju je Rdeči križ Slovenije posodobil obliko potrdila o uspešno opravljenem izpitu prve pomoči, kar je eden od pogojev za pridobitev vozniškega izpita. Potrdilo je posodobljeno v smislu preprečevanja poneverb, omogoča pa tudi digitalni prikaz podatkov s pomočjo QR kode.

Z uveljavitvijo novele Uredbe o upravnem poslovanju z dnem 13.11.2021, je bila ukinjena krajevna pristojnost za vodenje postopkov izdaje in podaljšanja dovoljenj za učitelje vožnje, učitelje predpisov in strokovne vodje šol vožnje, izdaje izkaznice o vozniških kvalifikacijah, priglasitve in prijave na vozniški izpit, ter vpisa spremljevalca v evidenco o vozniških dovoljenjih in evidenčni karton vožnje.

V novembru 2021 je večini pooblaščenim izvajalcem kontrolnih zdravstvenih pregledov poteklo pooblastilo s strani Ministrstva za zdravje za opravljanje te dejavnosti, zato so imeli vozniki zaradi dolgih čakalnih vrst kar nekaj težav z opravljanjem tozadevnih zdravstvenih pregledov.

Z dnem 8. 4. 2021 je bila vzpostavljena povezava Matičnega registra vozil in listin (MRVL) ter Registra avtomobilskih zavarovanj (RAZ), tako da so vsi potrebni podatki o zavarovanju vozila vidni že iz evidence same in papirnata oblika zavarovalne police ni več potrebna.

Odlok o začasni prepovedi ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji (Uradni list RS, št. 47/21) je določil, da so se registracijski postopki lahko izvajali samo na upravnih enotah. To pomeni, da je bila pri upravnih enotah mogoča tudi prva ali ponovna registracija vozila ter podaljšanje veljavnosti prometnega dovoljenja, seveda ob pogoju, da ima vozilo veljaven tehnični pregled vozila. Izvajanje postopka tehničnega pregleda vozila pa je bilo v skladu z omenjenim odlokom prepovedano. Možni pa so bili tudi ostali registracijski postopki kot npr. odjava vozila, sprememba lastništva vozila. Preko spletnega portala eUprava je bila omogočena tudi oddaja elektronskih vlog za podaljšanje veljavnosti prometnih dovoljenj na vseh upravnih enotah. V času veljave odloka dostop do MRVL ni bil onemogočen.

Za vozila, ki jim je veljavnost prometnega dovoljenja potekla od vključno 1. 3. 2021 do vključno 11. 4. 2021, je odlok določil, da se jim veljavnost prometnega dovoljenja podaljša do 9. 5. 2021.

S 1. 1. 2021 se je zaradi ukinitve evidence gospodinjstva spremenil način ugotavljanja upravičenosti v postopku znižanja letne dajatve v višini 50%, za osebna vozila, ki se plačuje za največ eno vozilo v lasti ali uporabi enega izmed družinskih članov družine, kateri ima na dan vložitve vloge za znižanje letne dajatve na istem naslovu stalnega prebivališča prijavljene štiri ali več otrok, starih do 18 let. Do spremembe zakona se je dokazovalo uveljavljanje te pravice na podlagi dokazila o skupnem stalnem prebivališču vsaj enega od staršev in otrok. Od navedene spremembe dalje podatkov ni več razbrati na enem mestu ampak je potrebno vsakega družinskega člana preverjati posebej.

Z uveljavitvijo spremenjenega 14. člena Zakona o dajatvah na motorna vozila se za vsa vozila, za katera je dajatev zapadla v plačilo pred uveljavitvijo zakona (14. 7. 2021), izda plačilni nalog v enem letu od odjave vozila. Za vsa vozila, za katera pa je zapadla dajatev prvič v plačilo po uveljavitvi zakona, velja rok zapadlosti dajatve dve leti od odjave vozila.

Na podlagi novega Zakona o davku na motorna vozila se je vpisovanje omejitev povezanih z davkom iz drugih evidenc z dnem 31. 12. 2021 avtomatsko začelo prenašati, do takrat pa je vnašanje potekalo ročno. Novosti so predvsem pri vozilih, ki so predelana in pri vozilih, ki so odpeljana iz Slovenije in nato ponovno pripeljana nazaj v Slovenijo, pri čemer mora registracijski organ preveriti ali je davek za to vozilo bil plačan.

4. 2. 2. Sodelovanje z resornim ministrstvom

Sodelovanje Ministrstva za infrastrukturo je dobro.

### 4. 3. Okolje in prostor

Leto 2021 je bilo v znamenju priprave novih zakonskih predpisov s področja okolja in prostora, kakor tudi njihovih sprememb. Konec tega leta je bil razglašen Gradbeni zakon (GZ-1), Zakon o urejanju prostora (ZUreP-3), na podlagi katerega je z njegovo uveljavitvijo v prenehal veljati prejšnji Zakon o urejanju prostora (ZUreP-2), nekatere določbe Zakona o prostorskem načrtovanju ob podaljšanju njegove veljavnosti za dokončanje postopkov v skladu z določbami ZUreP-3, Zakon o komunalnih dejavnostih, ter nekatere določbe Zakona o stavbnih zemljiščih in sicer v delu, ki se nanašajo na urejanje grajenega javnega dobra. Področje dela iz naslova okolja in prostora je sicer vezano tudi na uporabo številnih podzakonskih predpisov, kakor tudi druge zakonske predpise npr. s področja arhitekturne in inženirske dejavnosti, dimnikarskih storitev, v okviru katerega imajo upravne enote pristojnost izdaje dovoljenja za opravljanje dimnikarskih storitev ter izdajo licenc za izvajanje dimnikarskih storitev, kmetijskih zemljišč, itd.

V letu 2021 so imele upravne enote v reševanju 46.583 upravnih zadev, od katerih je bilo do konca leta rešenih 36.604 zadev. Poleg vodenja upravnih postopkov oz. reševanja upravnih zadev, so javni uslužbenci opravili še 41.179 drugih upravnih nalog s področja okolja in prostora.

Primerjava podatkov s preteklim letom izkazuje, da se je število upravnih zadev v reševanju v letu 2021, glede na leto 2020, ko so upravne enote imele v reševanju 41.646, povečalo kar za 4.937 upravnih zadev. Posledično se je povečalo tudi število rešenih zadev v tekočem letu v primerjavi s preteklim letom in sicer za 4.496 upravnih zadev. Število upravnih zadev s področja okolja in prostora, ki niso bile rešene v tekočem letu pa je sicer podobno preteklemu letu, saj razlika za leto 2021 med vsemi upravnimi zadevami in rešenimi upravnimi zadevami znaša 9.979, za leto 2020 pa je bila ta razlika 9.538. Razlogi za takšno število nerešenih zadev v letu 2021 so zagotovo v tekočem povečevanju obsega upravnih zadev, hkrati pa so tudi posledica preteklega obdobja, v katerem so bili evidentirani ti zaostanki in v katerem so se pojavile tudi kadrovske težave zaradi epidemije COVID-a in politik njegovega obvladovanja. Izvedba evidentiranih drugih upravnih nalog, upoštevajoč njihovo izvedbo v letu 2020, se je v letu 2021 povečala za 2.498 upravnih nalog.

Nekatere upravne enote beležijo predvsem večje število postopkov v zvezi z odmero nadomestila za degradacijo in uzurpacijo prostora ter v zvezi z odmero odškodnine za spremembo namembnosti kmetijskega zemljišča. Po različnih upravnih enotah pa je zaznati tudi večje število zahtev za vpogled v gradbeno in projektno dokumentacijo in fotokopiranje le-te, tako iz naslova dajanja informacij javnega značaja kot tudi iz naslova konkretnega pravnega interesa.

4. 3. 1. Vsebinska problematika

Vsaka posamezna upravna enota je v letnem poročilu o svojem delu posredovala tudi opis aktualne vsebinske problematike. Iz zapisov v letnih poročilih več upravnih enot izpostavlja problem pogostega spreminjanja predpisov oziroma problem pogostega sprejemanja novih predpisov s področja, kakor tudi množičnost podzakonskih predpisov ter potrebnega poznavanja vseh vsebin s strani javnih uslužbencev. Posledično si večina želi svoje znanje s področja dopolniti z udeležbo na posameznih delavnicah, v okviru katerih bi resorno pristojno ministrstvo predstavilo vse novosti, ki jih bodo morali javni uslužbenci upravnih enot znati uporabiti pri svojem delu.

Uslužbenci upravnih enot se pri svojem delu soočajo tudi s posameznimi problemi, ki so (nekateri najpogostejši od njih), v nadaljevanju povzeti in so naslednji:

* s področja objektov daljšega obstoja oziroma legalizacije le-teh so pomanjkljive določbe Gradbenega zakona (GZ), kar se izraža tudi skozi različna stališča resornega ministrstva;
* s področja opredelitve pravnih standardov so vsebine le-teh pomanjkljive in se jim vsebina dodaja šele v konkretnih primerih;
* gradbena zakonodaja se je začela uporabljati v letu 2018, zato se bodo v praksi stališča oziroma odločitve sodišč v zvezi z vloženimi pravnimi sredstvi implementirala postopoma in to v času, ko bo v uporabi že nova zakonodaja s tega področja;
* nepopolne vloge strank za izdajo gradbenega dovoljenja oziroma nepopolna in pomanjkljiva projektna dokumentacija in to kljub možni pomoči, ki jo lahko stranke v zvezi s tem dobijo. Pri vlogah za izdajo gradbenega dovoljenja za nezahtevne objekte se nepopolnosti oziroma pomanjkljivosti kažejo zlasti pri izrisih objektov;
* na področju vodenja registra upravnikov v večstanovanjskih objektih bi bilo treba nameniti več pozornosti tudi na način, da bi se organizirala posamezna usposabljanja s poudarkom o pomenu te upravne naloge;
* izvajalci pogosto nimajo zaposlenih ustreznih vodij del, kar je zakonska obveza;
* lastniki, ki so kupili nepremičnino na javni dražbi niso seznanjeni ali je gradnja legalna ali ne. Posledično je smiselno, da se na javni dražbi navedle podatek ali gre za legalno zgrajen objekt ali ne, saj s temi podatki pristojni organi razpolagajo;
* prostorski akti so preobsežni in jih je v praksi težko izvajati;
* oteženo dokazovanje pravice graditi na državnih zemljiščih, kjer je pridobivanje soglasij oziroma pogodb dolgotrajno, pristojni pa pred začetkom projekta ne preverjajo lastništva zemljišča, na katerem bo gradnja potekala;
* pri odmeri nadomestila za degradacijo in uzurpacijo prostora bi moralo biti sodelovanje med inšpekcijskimi službami in upravnim organom tesnejše;
* pri podajanju mnenj s strani občin, ta obveznost namreč obstaja že od leta 2018, so ta večinoma pomanjkljiva, ker ne vsebujejo tudi navedb konkretnih predpisov mnenjedajalca, s katerimi je posamezen poseg skladen. Takšna mnenja pa v nadaljevanju pomenijo potrebno dopolnjevanje le-teh, kar prispeva k podaljševanju izdaje gradbenega dovoljenja.

Ob navedenih problemih, pa so upravne enote izpostavile tudi zadeve s posameznih področij dela, kjer delo poteka nemoteno, npr. pri implementaciji ZUrep-2 v delu, ki se nanaša na razlastitve. Kot dobro ocenjujejo tudi prakso resornega ministrstva v zvezi s pošiljanjem novejših stališč sodišč, ki vplivajo na nadaljnje delo upravnih enot. Skrajšal se je čas reševanja pritožb drugostopenjskega upravnega organa. Upravne enote kot pozitivno ocenjujejo tudi uporabo elektronske zemljiške knjige in možnosti vpogledov v geodetske podatke, saj na ta način hitreje pridobijo pravilne podatke. Prav tako občine omogočajo vpoglede v njihov prostorsko informacijski sistem (PISO), kar prav tako olajšuje delo pri pregledovanju prostorskih aktov.

4. 3. 2. Sodelovanje z resornim ministrstvom

Upravne enote so ocenile, da je sodelovanje z ministrstvom pristojnim za okolje in prostor potekalo korektno. To se je kazalo predvsem skozi hitre odzive tega ministrstva na posamezna vprašanja upravnih enot. Tudi vnos potrebnih podatkov v aplikacijo za evidentiranje upravnih aktov, preko katere se podatki o upravnih aktih zapisujejo v zbirko podatkov o upravnih aktih v Prostorski informacijski sistem (PIS), je v poročevalnem obdobju potekal ustrezno. Stalnica pa je tudi sodelovanje s posredno vključenostjo upravnih enot v pripravo zakonskih in podzakonskih predpisov s področja na način, da so upravne enote z gradivom, predlogi predpisov seznanjene in nanje lahko podajo pripombe.

Upravne enote pa so v tem segmentu pogrešale zlasti pravočasna izobraževanja oziroma usposabljanja s tega področja dela, saj so se v tem letu, kot je uvodoma navedeno, oblikovale nove zakonske vsebine s področja.

### 4. 4. Kmetijstvo, gozdarstvo in prehrana

V letu 2021 so imele UE v reševanju 36.445 upravnih zadev, od katerih je bilo rešeno 33.471, reševalo pa jih je 185 uslužbencev UE. Poleg vodenja upravnih postopkov oziroma reševanja upravnih zadev, so uslužbenci UE opravili še 131.023 drugih upravnih nalog.

Primerjava podatkov z letom 2020 kaže, da se je število upravnih zadev v letu 2021 povečalo za 4.224 zadev oziroma za 13,10 % (skupno število vseh upravnih zadev v reševanju je v poročevalnem obdobju leta 2020 znašalo 32.221). Število opravljenih drugih upravnih nalog se je v letu 2021, v primerjavi z letom 2020, zmanjšalo 4.201 zadevo za oziroma za 3,10 % (skupno število vseh drugih upravnih nalog je v letu 2020 znašalo 135.224).

Med upravnimi postopki, ki so jih iz področja dela Ministrstva za kmetijstvo, gozdarstvo in prehrano (v nadaljevanju: MKGP) v letu 2021 vodili uslužbenci UE, so prevladovali:

- postopki odobritve pravnih poslov pri prometu s kmetijskimi zemljišči, gozdovi ali kmetijami po Zakonu o kmetijskih zemljiščih (v nadaljevanju: ZKZ) in postopki, da predmetne odobritve niso potrebne;

- postopki odločanja o izpolnjevanju statusa kmeta po ZKZ;

- postopki preverjanja statusa zaščitenih kmetij po Zakonu o dedovanju kmetijskih gospodarstev (v nadaljevanju: ZDKG);

- postopki izdaje dovoljenj za opravljanje dopolnilnih dejavnosti po Zakonu o kmetijstvu in Uredbi o dopolnilnih dejavnostih na kmetiji.

Glede na obseg opravljenih drugih upravnih nalog v letu 2021 izstopajo naslednje naloge:

- usklajevanje in vrisovanje Grafičnih enot rabe kmetijskih gospodarstev (v nadaljevanju: GERK);

- izdajanje potrdil iz različnih uradnih evidenc;

- vpis podatkov v Register kmetijskih gospodarstev (v nadaljevanju: RKG);

- postopki, ki so vezani na vodenje Registra pridelovalcev grozdja in vina (v nadaljevanju: RPGV);

- vlaganje elektronskih zemljiškoknjižnih predlogov.

4. 4. 1. Vsebinska problematika

Na delo UE na tem področju so v letu 2021, prav tako kot na drugih področjih, vplivali ukrepi in omejitve zaradi epidemije Covid-19. Neposredno komuniciranje oziroma poslovanje s strankami so UE posledično omejile na najmanjšo možno mero.

Uslužbenci UE morajo pri opravljanju dela in nalog iz tega delovnega področja obvladati veliko število najrazličnejših aplikacij ter poznati zelo širok nabor predpisov, spreminjajočo se sodno prakso (ustavno in upravno sodišče), poznati pa morajo tudi obligacijsko in stvarno pravo ter zemljiško knjigo.

Število zadev - vris GERK-ov - je bilo na določenih UE v letu 2021 povečano zaradi novih ortofoto posnetkov.

V skladu z 91. členom Zakona o interventnih ukrepih za omilitev posledic drugega vala epidemije Covid-19 (Uradni list RS, št. 175/20) je MKGP posodobilo GERK-e po uradni dolžnosti, z izločitvijo vseh neupravičenih površin; v skladu s 143. členom Zakona o kmetijstvu pa tudi druge podatke, vpisane v RKG. Izpisov iz RKG sicer ni bilo izdanih, so pa bili shranjeni v RKG aplikaciji.

Na področju prometa s kmetijskimi zemljišči UE ugotavljajo, da stranke v postopku odobritve pravnega posla prilagajo več vrst različnih pogodb: o uskladitvi zemljiškoknjižnega stanja, o preužitku in druge vrste pogodb, ki niso kupoprodajne pogodbe. Navedene pogodbe zahtevajo od uslužbencev veliko znanja (obligacijsko in stvarno pravo). S spremenjeno sodno prakso je reševanje opisanih zadev težje, zahteva posebni ugotovitveni postopek, pregled historiatov in dodatno zaslišanje strank.

Nosilec kmetijskega gospodarstva je lahko od 31. 1. 2021 preveril stanje svojih GERK in morebitnih napake v RKG z vnosom svoje KMG-MID številke (identifikacijska številka kmetijskega gospodarstva) na [spletnem pregledovalniku](http://rkg.gov.si/GERK/WebViewer/) oziroma z veljavnim osebnim spletnim certifikatom v eRKG. Če se nosilec kmetijskega gospodarstva ni strinjal s posodobitvijo, je lahko dejansko stanje svojih GERK uredil na pristojni UE.

Nosilcem kmetijskih gospodarstev, ki zaradi gneče na UE, povezane z epidemijo Covid-19, niso mogli oziroma niso uspeli pravočasno izvesti potrebnih sprememb v RKG, je bila priznana izjemna okoliščina, zato niso utrpeli znižanja plačil, čeprav so vložili zbirno vlogo v zamudnem roku. Nosilci, ki so se prijavili na urejanje podatkov v RKG na UE do 4. 5. 2021 (za zahtevke za drobnico) oziroma do 5. 5. 2021 za ostale zahtevke, so UE uvrstile na seznam, ki je bil posredovan Agenciji Republike Slovenije za kmetijske trge in razvoj podeželja. To je bila osnova za obravnavo "COVID-19 izjemne okoliščine".

Kampanja izpolnjevanja zbirnih vlog za leto 2021 se je začela 24. 2., trajala pa je do 6.5. 2021 (oziroma do 31.5., ko se je iztekel zamudni rok). Pomembni novosti sta bili ukinitev samodejnega prenosa plačilnih pravic v primeru spremembe nosilca kmetije med člani le-te in uvedba novega, proizvodno vezanega, plačila za drobnico.

Do konca leta 2021 se še vedno niso preoblikovale vse agrarne skupnosti, k čemur jih sicer zavezuje Zakon o agrarnih skupnostih (Uradni list RS, št. 74/15 in 44/22) .

Na podlagi šestega odstavka 15. člena Zakona o ureditvi določenih vprašanj zaradi končne razsodbe arbitražnega sodišča na podlagi Arbitražnega sporazuma med Vlado Republike Slovenije in Vlado Republike Hrvaške (ZUVRAS, Uradni list RS, št. 69/17, 59/19 in 204/21) so posamezne UE ministrstvu, pristojnemu za ribištvo, v pristojno reševanje odstopale vloge ribičev za prejem nadomestila zaradi oviranega gospodarskega ribolova.

Tudi v letu 2021 so se UE aktivno vključevale v medresorsko usklajevanje predlogov predpisov iz delovnega področja MKGP, saj so pregledale in podale, tudi proaktivno, vrsto pripomb, mnenj ter priporočil, v veliki večini preko Delovne skupine načelnikov UE za kmetijstvo, gozdarstvo in prehrano.

Upravne enote so v poročilih za leto 2021 izpostavile:

- da še vedno ni v bil vzpostavljen Register agrarnih skupnosti, ki je predviden v 15. členu Zakona o agrarnih skupnostih (Uradni list RS, št. 74/15 in 44/22);

- da prav tako še vedno ni bil vzpostavljen Register pašnih skupnosti v elektronski obliki, ki je predviden v 162 b. členu Zakona o kmetijstvu (Uradni list RS, št. [45/08](http://www.uradni-list.si/1/objava.jsp?sop=2008-01-1978), [57/12](http://www.uradni-list.si/1/objava.jsp?sop=2012-01-2416), [90/12](http://www.uradni-list.si/1/objava.jsp?sop=2012-01-3528) - ZdZPVHVVR, [26/14](http://www.uradni-list.si/1/objava.jsp?sop=2014-01-1069), [32/15](http://www.uradni-list.si/1/objava.jsp?sop=2015-01-1327), [27/17](http://www.uradni-list.si/1/objava.jsp?sop=2017-01-1446), [22/18](http://www.uradni-list.si/1/objava.jsp?sop=2018-01-0946), [86/21](http://www.uradni-list.si/1/objava.jsp?sop=2021-01-1790) – odločba US RS, [123/21](http://www.uradni-list.si/1/objava.jsp?sop=2021-01-2628), 44/22, 130/22-ZPOmK-2 in 18/23);

- da še vedno ni sprejet že napovedan predpis o podrobnejši vsebini Registra zaščitenih kmetij skladno z Zakonom o dedovanju kmetijskih gospodarstev (Uradni list RS, št. 54/99 – odločba US RS, 30/13 in 44/22-ZKZ-G).

4. 4. 2. Komasacije

Komasacijske postopke je v letu 2021 vodilo 12 upravnih enot. Udeležencem komasacij je bilo skupaj izdanih 170 odločb in 451 odločb udeležencem komasacij za upravno zadevo o novi razdelitvi zemljišč v komasacijskem postopku.

4. 4. 3. Sodelovanje z resornim ministrstvom

UE ocenjujejo sodelovanje z MKGP kot dobro, kvalitetno in korektno, posebej s Službo za RKG in njenim klicnim centrom ter s Službo za RPGV.

### 4. 5. Denacionalizacija

Na dan 31. 12. 2021 je bilo na UE skupno še 83 nepravnomočnih zadev, od tega po Zakonu o denacionalizaciji (v nadaljevanju: ZDEN) 77, po Zakonu o ponovni vzpostavitvi agrarnih skupnosti ter vrnitvi njihovega premoženja in pravic (v nadaljevanju: ZPVAS) pa 6 zadev.

Po ZDEN je bilo na UE ob koncu leta 2021 v dejanskem reševanju 48 zadev, po ZPVAS pa 6 zadev.

V obdobju od 31. 12. 2020 do 31. 12. 2021 se je število vseh nepravnomočnih zadev po ZDEN na UE zmanjšalo za 6 (od 83 na 77 zadev).

Na število nepravnomočnih zadev je tudi v letu 2021 še vedno vplivala spremenjena sodna praksa glede drugega odstavka 10. člena ZDEN, vezana na Pogodbo o poravnavi škode izgnancem, preseljencem in pregnancem, o ureditvi drugih finančnih vprašanj in vprašanj s socialnega področja (Finančna in izravnalna pogodba med Zvezno republiko Nemčijo in Republiko Avstrijo) iz leta 1961. Gre za odločbo Ustavnega sodišča Republike Slovenije, številka Up-282/15-30 z dne 5. 10. 2017 (Uradni list RS, št. 59/17), zaradi katere se je v letu 2018 na UE reaktiviralo 31 prej sicer že pravnomočno zaključenih zadev.

Do dne 31. 12. 2021 je 14 tako reaktiviranih zadev po ZDEN ponovno postalo pravnomočnih. Na navedeni datum je tako njihovo število na UE znašalo 17.

Vlada Republike Slovenije je s sklepom z dne 9. 1. 2014, v okviru pospešitve postopkov po ZDEN in ZPVAS, pozvala takratno Ministrstvo za infrastrukturo in prostor, takratno Ministrstvo za kmetijstvo in okolje ter takratno Ministrstvo za gospodarski razvoj in tehnologijo k meritornemu odločanju o pritožbah zoper odločitve UE v skladu z Zakonom o splošnem upravnem postopku. Iz informacij, ki jih je Ministrstvo za javno upravo pridobilo neposredno od posameznih ministrstev, je razvidno, da so v letu 2021 Ministrstvo za kmetijstvo, gozdarstvo in prehrano (v nadaljevanju: MKGP), Ministrstvo za okolje in prostor (v nadaljevanju: MOP) ter Ministrstvo za gospodarski razvoj in tehnologijo (v nadaljevanju: MGRT) v pritožbenih postopkih zoper odločitve UE izdala skupno 46 (šestinštirideset) konkretnih upravnih aktov, od tega MKGP 17 (sedemnajst), MOP 25 (petindvajset) in MGRT 4 (štiri). Meritorno so ministrstva v pritožbenih postopkih odločila v 19 (devetnajstih) primerih: MKGP v 3 (treh) primerih, MOP v 15 (petnajstih), MGRT pa v 1 (enem) primeru. V ponovni postopek je bilo UE vrnjeno 10 (deset) zadev, in sicer: s strani MKGP 7 (sedem) zadev, s strani MOP 3 (tri) zadeve, s strani MGRT pa ni bila vrnjena nobena zadeva.

Med UE je tudi v letu 2021 potekala dobra praksa medsebojne pomoči na področju denacionalizacije. Na dan 31. 12. 2021 je bilo med UE aktualnih 10 (deset) predmetnih sporazumov, od tega 9 (devet) po ZDEN in 1 (eden) ZPVAS.

Sklad kmetijskih zemljišč in gozdov Republike Slovenije je v letu 2021 vodil postopke sklepanja sporazumov z vlagatelji za dodelitev nadomestnih zemljišč v primerih, ki so vezani na postopke po ZDEN, na 5 (petih) UE. Na podlagi tako sklenjenih sporazumov so UE v letu 2021 posledično izdale 4 (štiri) odločbe po ZDEN.

### 4. 6. Delo, družina, socialne zadeve in enake možnosti

Upravne enote so iz delovnega področja Ministrstva za delo, družino, socialne zadeve in enake možnosti (v nadaljevanju: MDDSZEM) v letu 2021 vodile upravne postopke vezane na Družinski zakonik, v katerem so opredeljeni postopki v zvezi s sklepanjem zakonskih zvez ter Zakon o vojnih veteranih, Zakon o vojnih invalidih, Zakon o žrtvah vojnega nasilja, Zakon o izenačevanju možnosti invalidov ter Zakon o preprečevanju dela in zaposlovanja na črno. Na podlagi navedenih zakonov upravne enote odločajo o veteranskem dodatku, dopolnilnem zdravstvenem zavarovanju vojnega veterana, izdajajo odločbe o invalidskem in družinskem dodatku vojnih invalidov in njihovih družinskih članov, o oskrbnini ter o dodatku za pomoč in postrežbo vojnih veteranov, o uveljavljanju pravic invalidov z dolgotrajnimi telesnimi, duševnimi in senzoričnimi okvarami ter motnjami v duševnem razvoju (o sofinanciranju tehničnih pripomočkov, opravici do prilagoditve vozila ter o pravici do psa pomočnika).

Poslovanje upravnih enot s področja vojne zakonodaje, poleg v predhodnem odstavku navedenih nalog, zajema oz. vključuje tudi tako imenovane druge upravne naloge in postopke, ki prav tako predstavljajo velik obseg opravljenega dela iz obravnavanega področja. Le-te se nanašajo predvsem na:

* izplačila in poračune rednih mesečnih in enkratnih prejemkov upravičencem;
* postopke valorizacij prejemkov in uskladitev le-teh;
* urejanje zdravstvenega zavarovanja;
* prevedbe;
* pridobivanje podatkov iz uradnih evidenc po 139. členu ZUP;
* izdajo potrdil iz uradnih evidenc po 179. členu ZUP;
* izterjave preveč plačanih zneskov.

V področje dela, ki je iz delovnega področja MDDSZEM dano v pristojnost upravnih enot, poleg zgoraj navedenih nalog, sodijo tudi naloge vezane na:

* obnovo in vzdrževanjem vojaških grobov in grobišč;
* opravljanje osebnega dopolnilnega dela;
* hrambo statutov sindikatov, vodenje evidenc statutov sindikatov;
* postopke sklepanja zakonskih zvez;
* hrambo delovnih knjižic;
* postopki vezane na registracijo mladinskih svetov.

V letu 2020 (Uradni list RS, št. 174/20) je bil sprejet Zakon o izvrševanju proračunov RS za leti 2021 in 2022. V zakonu so bile med drugim objavljene spremembe in dopolnitve Zakona o vojnih veteranih, Zakona o vojnih invalidih in Zakona o žrtvah vojnega nasilja. Upravičencem po vseh treh zakonih je od 1. 1. 2021 ponovno priznana pravica do zdraviliškega in klimatskega zdravljenja in povračila potnih stroškov v zvezi s tem.

Z Zakonom o spremembah in dopolnitvi Zakona o državni upravi (ZDU-1K) (Uradni list RS, št. 36/2021) je pristojnost na področju vojnih invalidov, vojnih veteranov in žrtev vojnega nasilja, kot tudi na področju vojnih grobišč prešla na Ministrstvo za obrambo. Statistika za leto 2021 se še prikaže pod področjem delo, družina, socialne zadeve in enake možnosti.

V letu 2021 so bili novelirani tudi trije vojni zakoni:

* Zakon o dopolnitvi Zakona o vojnih invalidih (ZVojI-E),
* Zakon o dopolnitvi Zakona o žrtvah vojnega nasilja (ZZVN-I) in
* Zakon o spremembah in dopolnitvah Zakona o posebnih pravicah žrtev v vojni za Slovenijo 1991 (ZPPZV91-A).

Upravne enote so imele na področju dela, družine, socialnih zadev in enakih možnosti v letu 2021 v reševanju 36.532 upravnih zadev, kar je 22,5% več zadev kot v preteklem letu 2020, ko je bilo v reševanju 28.318 zadev. Za povečanje zadev je glavni vzrok spremembe »vojne zakonodaje«, (vseh treh zakonov), ki so stopile v veljavo 1. 1. 2021, ter sprejetja Zakona o izvrševanju Proračuna za leti 2021 in 2022 (v nadaljevanju: ZIPRS-2122, objavljen v Uradnem list RS, 27. 11. 2020), ki posega tudi v Zakon o vojnih veteranih. Z ZIPRS-2122 je namreč znižal starostni pogoj za uveljavitev pravic po Zakonu o vojnih veteranih. Najbolj aktualna pravica je dopolnilno zdravstveno varstvo, ki je pogojeno le s starostjo vojnega veterana.

V letu 2021 so upravne enote rešile 35.533 zadev. V leto 2022 je bilo prenesenih 999 zadev, za katere so bile vloge v pretežni meri podane v mesecu decembru. Število opravljenih drugih upravnih nalog se je v letu 2021, v primerjavi z letom 2020, povečalo za 29,4% (skupno število vseh opravljenih drugih upravnih nalog je v letu 2020 znašalo 11.109, v letu 2021 pa 15.725).

4. 6. 1. Vsebinska problematika

Upravne enote po uradni dolžnosti, v skladu s tako imenovano vojno zakonodajo, vsako leto opravijo prevedbe pravic. Stanje na področju postopkov vezanih na izdajo prevedbenih odločb in nabor težav ter problemov (problemi glede pridobivanja podatkov o dohodkih strank preko e-davkov), ki jih upravne enote izpostavljajo oziroma nanje opozarjajo, je že vrsto let enako. Podatke o višini dohodkov, ki jih prejemajo upravičenci, lahko upravne enote pridobijo šele po odmeri dohodnine za tekoče leto in sicer za upravičence, ki prejemajo samo en dohodek v mesecu aprilu, za vse ostale pa v mesecu maju. Upravičenci do izdaje prevedbenih odločb v tekočem letu prejemajo izplačilo pravice kot akontacijo po odločbi za preteklo leta, zato prihaja do pozitivnih in negativnih poračunov. Predlog rešitve, ki ga upravne enote pristojnemu ministrstvu posredujejo že vrsto let zapored (zamik obračunskega obdobja), se žal ne upošteva.

Na področju osebnega dopolnilnega delo upravne enote v letu 2021 ne poročajo večjih posebnosti. Kot pozitivno se izpostavlja sprememba v postopku kreiranja vrednotnic, ki je prijaznejša iz vidika uradnika kot tudi stranke. Stranke so se v letu 2021, tudi zaradi omejitev v zvezi z zagotavljanjem preprečevanja okužb s korona virusom, v večjem številu odločale za nakup vrednotnic preko eUprave.

Število vlog s področja hrambe statuta sindikata in izbrisa sindikata po določbah Zakona o reprezentativnosti sindikatov upravne enote sporočajo, da je že nekaj let relativno majhno. Ponovno predlagajo posodobitev predpisov s področja evidence statutov sindikatov, ker mnogi sindikati ne delujejo več in ni podlage za izbris sindikatov po uradni dolžnosti.

V skladu z Zakonom o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722), [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [119/21](http://www.uradni-list.si/1/objava.jsp?sop=2021-01-2550) – ZČmIS-A, [202/21](http://www.uradni-list.si/1/objava.jsp?sop=2021-01-4069) – odl. US, [15/22](http://www.uradni-list.si/1/objava.jsp?sop=2022-01-0215) in [54/22](http://www.uradni-list.si/1/objava.jsp?sop=2022-01-1186) – ZUPŠ-1, v nadaljevanju: ZDR-1) upravne enote sporočajo, da imajo v hrambi večje število delovnih knjižic, ki jih ni mogoče vročiti lastnikom.

Na področju izvajanja Zakona o izenačevanju možnosti invalidov v letu 2021 upravne enote ne poročajo o večjih težavah.

V letu 2021 je bilo skupaj sklenjenih 5.657 zakonskih zvez. V primerjavi s preteklim letom, ko je bilo skupaj sklenjenih 5.017 zakonskih zvez, pomeni to povečanje za 12,7 % oziroma za 640 več sklenjenih zakonskih zvez. Podrobnejša analiza, vezana na obravnavane postopke, je obravnavana v posebnem poročilu, objavljenem na spletni strani Ministrstva za javno upravo.

4. 6. 2. Sodelovanje z resornim ministrstvom

Sodelovanje z Ministrstvom za delo, družino, socialne zadeve in enake možnosti upravne enote ocenjujejo kot dobro, saj se resorno ministrstvo na postavljena vprašanja ustrezno odziva in zagotavlja potrebne informacije ter mnenja. Dobro je tudi sodelovanje s podjetjem, ki podpira računalniško aplikacijo Kurir ter pomoč, ki jo zagotavlja preko aplikacije Maximo.

Uslužbenci upravnih enot si želijo več strokovnih posvetov in delovnih srečanj po vseh vsebinskih področjih dela, zaradi medsebojne izmenjave mnenj, izkušenj in primerov dobrih praks, predvsem z vidika poenotenja postopkov.

## 5. Sistem kakovosti v upravnih enotah

Upravne enote so v letu 2021 izvajale vse redne aktivnosti pri načrtovanju in obvladovanju kakovosti po modelu CAF. Ponovno samoocenitev je izvedlo 13 upravnih enot. Zaradi epidemije in številnih odsotnosti javnih uslužbencev so bile tudi že načrtovane izvedbe samoocenitev prestavljene. Vendar so se tudi ukrepi na podlagi sprejetih akcijskih načrtov izvajali v skladu z okoliščinami.

Ministrstvo za javno upravo je pripravilo podelitev priznanj za organe, ki so v letu 2021 zaključili samooceno po modelu CAF oziroma postopek povratne informacije CAF EPI. Zunanjo presojo je izvedlo pet upravnih enot, ki so za leto 2021 tudi prejele priznanje uspešen uporabnik CAF.

## 6. Nadzor

Oblike notranjega nadzora, ki ga upravne enote redno izvajajo, so ob upoštevanju zdravstvenih razmer in prisotnosti javnih uslužbencev potekale tudi v letu 2021. Izvedene so bile na področju vodenja upravnih postopkov, finančnega poslovanja, urejanja dokumentarnega gradiva in na drugih področjih dela. Upravne enote tudi z izvajanjem notranjega nadzora zagotavljajo zakonitost in strokovnost svojega dela.

Največ nadzorov s strani nadzornih organov je bilo opravljenih nad izvajanjem Zakona o nalezljivih bolezni, odlokov Vlade Republike Slovenije o začasnih ukrepih za zmanjšanje tveganja okužbe in širjenja okužbe z virusom SARS-CoV-2 in sprejete interventne zakonodaje. Preverjali so izvajanje zaščitnih ukrepov za zaposlene in stranke, kot so pravilna uporaba in nošenje zaščitnih mask, razkuževanje rok in delovne opreme z ustreznim razkužilom, zagotavljanje ustrezne medsebojne razdalje in od 13. 9. 2021 dalje tudi izpolnjevanje PCT pogoja v organih.

Nadzore so izvajali različni nadzorni organi - Ministrstvo za javno upravo, Inšpektorat za javni sektor, Ministrstvo za zdravje, Zdravstveni inšpektorat Republike Slovenije, Ministrstvo za delo, družino, socialne zadeve in enake možnosti, Inšpektorat Republike Slovenije za delo, Ministrstvo za obrambo, Inšpektorat za varstvo pred naravnimi in drugimi nesrečami, Ministrstvo za okolje in prostor, Inšpektorat za okolje in prostor, Ministrstvo za finance, Urad Republike Slovenije za nadzor proračuna, Ministrstvo za finance, Finančna uprava Republike Slovenije, Ministrstvo za infrastrukturo, Inšpektorat Republike Slovenije za infrastrukturo.

Poleg navedenih so bili s strani nadzornih organov izvedeni še naslednji nadzori:

- Ministrstvo za notranje zadeve, Direktorat za upravne notranje zadeve je opravil 19 strokovnih nadzorov nad izvajanjem predpisov in vodenjem postopkov na področju upravnih zadev javnega zbiranja, združevanja, društev, matičnih zadev, orožja, državljanstva in tujcev,

- Ministrstvo za javno upravo, Inšpektorat za javni sektor, Upravna inšpekcija je v 5 upravnih enotah izvedla sistemski nadzor nad izvajanjem določb Zakona o splošnem upravnem postopku in materialnih predpisov v delih, ki se nanašajo na procesne določbe za vodenje upravnih postopkov in izvajanjem Uredbe o upravnem poslovanju pri obravnavanju vlog strank prejetih po elektronski poti v predpisanih rokih, dostop strank do organa v sistemu naročanja ter zagotavljanja odzivnosti na klice in pisanje strank.

Poleg tega je Inšpektorat za javni sektor opravil še 10 nadzorov nad izvajanjem posameznega upravnega postopka, zaradi dolgotrajnosti postopka, nad odrejanjem dela na domu, šikaniranja in trpinčenja ter nad izvajanjem določb Zakona o javnih uslužbencih,

- Informacijski pooblaščenec je izvedel 9 nadzorov nad zahtevami za dostop do informacij javnega značaja, obdelavo osebnih podatkov iz centralnega registra prebivalstva in obdelavo podatkov zaposlenih, izvajanjem določb Zakona o varstvu osebnih podatkov in Splošne uredbe o varstvu podatkov,

- Zavod za pokojninsko in invalidsko zavarovanje je izvedel 8 revizij prijav podatkov za različno število javnih uslužbencev v različnih časovnih obdobjih,

- Ministrstvo za kmetijstvo, gozdarstvo in prehrano je izvedlo 4 vodstvene kontrole vodenja registra kmetijskih gospodarstev,

- Ministrstvo za obrambo, Inšpektorat Republike Slovenije za varstvo pred naravnimi in drugimi nesrečami je opravil 2 nadzora s področja sistema varstva pred požarom.

Posamezne nadzore so izvedli še Ministrstvo za delo, družino, socialne zadeve in enake možnosti, Inšpektorat Republike Slovenije za delo, Računsko sodišče in Ministrstvo za infrastrukturo, Inšpektorat Republike Slovenije za infrastrukturo.

# Sklep

Reševanje upravnih postopkov, izvajanje drugih upravnih nalog in vodenje prekrškovnih postopkov v upravnih enotah je bilo v letu 2021 strokovno in učinkovito, prav tako so bile strokovno in učinkovito izvedene vse spremljajoče in druge naloge.

Leto 2021 je bilo drugo leto, ko je bilo celotno poslovanje upravnih enot prilagojeno negotovim razmeram zaradi nalezljive bolezni COVID-19. V prvi polovici leta, v času razglašene epidemije je delo v upravnih enotah potekalo ob odsotnostih javnih uslužbencev zaradi sprejetih ukrepov Vlade Republike Slovenije za zaščito zdravja. V drugi polovici leta, po koncu epidemije pa z izvajanjem ukrepov za preprečevanje nadaljnjih izbruhov bolezni za zaposlene in stranke, vključno s preverjanjem PCT pogoja in testiranjem zaposlenih. V zahtevnih pogojih dela, tako za zaposlene zaradi številnih odsotnostih in za stranke zaradi omejenega dostopa do storitev, se je izredno povečalo skupno število prejetih upravnih zadev. V letu 2021 je bilo tako v upravnih enotah skupno 1.370.182 prejetih upravnih zadev in se je v primerjavi z letom 2020 povečalo za 432.142, to je za 46,07 %. V zakonitem roku je bilo rešenih 1.291.209 zadev, to je 99,40 % zadev glede na skupno število rešenih zadev. Po prekoračitvi zakonitega roka pa je bilo rešenih še 7.299 zadev. Podatki o številu rešenih zadev v zakonitem roku, večjem številu opravljenih drugih upravnih nalogah za 5,19 % in prekrškovnih postopkov za 23,77 % izkazujejo, da so bile upravne enote pri izvajanju nalog iz svoje pristojnosti zelo učinkovite. Navedeno pa pomeni tudi izredno obremenitev javnih uslužbencev. Pomanjkanje kadra in potreba po povečanju števila zaposlenih v upravnih enotah se je najbolj pokazala prav v času epidemije. Število dovoljenih zaposlitev se je v letu 2021 sicer povečalo, vendar ne dovolj ob upoštevanju kritičnih kadrovskih razmer v nekaterih upravnih enotah predvsem pa ne glede na obseg dela in nove pristojnosti.

Vzpostavitev informacijskega sistema Krpan je bila v negotovih zdravstvenih razmerah zelo zahtevna zaradi njegovega začetnega slabšega delovanja, neustreznega usposabljanja in ker ni omogočal izpisa upravne statistike. Vendar projekt še ni zaključen, ker je upravno poslovanje v štirinajstih upravnih enotah še vedno podprto z informacijskim sistemom Lotus Notes.

Upravne enote so z učinkovitim in strokovnim izvajanem upravnih storitev uspešno zaključile poslovanje v letu 2021.